CELEX: 32020D1143
Language: fi
Date: 2020-07-28 00:00:00
Title: Euroopan keskuspankin päätös (EU) 2020/1143, annettu 28 päivänä heinäkuuta 2020, pandemiaan liittyvässä poikkeustilanteessa toteutettavasta väliaikaisesta osto-ohjelmasta annetun päätöksen (EU) 2020/440 muuttamisesta (EKP/2020/36)

31.7.2020   
               
               
                  FI
               
               
                  Euroopan unionin virallinen lehti
               
               
                  L 248/24
               
            
         EUROOPAN KESKUSPANKIN PÄÄTÖS (EU) 2020/1143,
         annettu 28 päivänä heinäkuuta 2020,
         pandemiaan liittyvässä poikkeustilanteessa toteutettavasta väliaikaisesta osto-ohjelmasta annetun päätöksen (EU) 2020/440 muuttamisesta (EKP/2020/36)
         EUROOPAN KESKUSPANKIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 127 artiklan 2 kohdan ensimmäisen luetelmakohdan,
         ottaa huomioon Euroopan keskuspankkijärjestelmän ja Euroopan keskuspankin perussäännön ja erityisesti sen 12.1 artiklan toisen alakohdan yhdessä 3.1 artiklan ensimmäisen luetelmakohdan kanssa sekä 18.1 artiklan,
         sekä katsoo seuraavaa:
         
                     (1)
                  
                  
                     Koska koronavirustaudin (covid-19) leviäminen on johtanut poikkeuksellisiin talous- ja rahoitusoloihin, EKP:n neuvosto on perustanut uuden pandemiaan liittyvässä poikkeustilanteessa toteutettavan väliaikaisen osto-ohjelman (PEPP-ohjelma) Euroopan keskuspankin päätöksellä (EU) 2020/440 (EKP/2020/17) (1). PEPP-ohjelma kattaa kaikki omaisuuseräluokat, jotka hyväksytään jälkimarkkinoilla toteutettavasta julkisen sektorin velkapapereiden osto-ohjelmasta, katettujen joukkolainojen kolmannesta osto-ohjelmasta, omaisuusvakuudellisten arvopaperien osto-ohjelmasta ja yrityssektorin velkapapereiden osto-ohjelmasta koostuvassa Euroopan keskuspankin laajennetussa omaisuuserien osto-ohjelmassa (APP-ohjelma).
                  
               
                     (2)
                  
                  
                     EKP:n neuvosto päätti 4 päivänä kesäkuuta 2020 hintavakauden säilyttämistä koskevan tehtävänsä mukaisesti tarkistaa PEPP-ohjelman tiettyjä rakenteellisia ominaisuuksia. Näillä tarkistuksilla pyritään varmistamaan, että rahapolitiikan mitoitus tukee kasvua ja että rahapolitiikka välittyy ajan myötä joustavasti omaisuuslajien kesken ja maiden välillä, mikä osaltaan tasoittaa pandemiaan liittyvää poikkeuksellisen jyrkkää ja äkillistä ennakoidun inflaatiovauhdin heikkenemistä.
                  
               
                     (3)
                  
                  
                     EKP:n neuvosto päätti erikseen laajentaa PEPP-ohjelmaa varten varattua erillistä kehystä 600 miljardilla eurolla yhteensä 1 350 miljardiin euroon. Lähivuosien inflaationäkymät arvioidaan nyt pandemian vuoksi aiempaa heikommiksi, joten PEPP-ohjelman laajentaminen keventää rahapolitiikan linjaa entisestään ja helpottaa reaalitalouden ja etenkin yritysten ja kotitalouksien rahoitusoloja. Ostoja tehdään edelleen joustavasti, eli niitä voidaan ohjata eri aikoina eri omaisuuslajeihin ja eri maihin. Näin pystytään torjumaan tehokkaasti sitä riskiä, että rahapolitiikan vaikutus ei välittyisi talouteen sujuvasti.
                  
               
                     (4)
                  
                  
                     EKP:n neuvosto päätti lisäksi pidentää PEPP-ohjelman mukaisten ostojen suunniteltua aikaväliä ainakin kesäkuun 2021 loppuun saakka tai tarvittaessa pitempään, ja joka tapauksessa siihen saakka, kunnes EKP:n neuvosto katsoo koronavirustaudin aiheuttaman kriisivaiheen olevan ohi. Ostojen suunnitellun aikavälin vähimmäisajan pidentäminen mukauttaa netto-ostojen vaiheen keston vakavimpien covid-19-pandemiaan liittyvien, normaalia taloudellista toimintaa koskevien rajoitusten kestoon ja vastaaviin heikkoihin inflaatiopaineisiin.
                  
               
                     (5)
                  
                  
                     Välttääkseen sen riskin, että rahoitusolot kiristyvät turhaan tilanteessa, jossa toipuminen pandemian aiheuttamasta iskusta on todennäköisesti vielä kesken, EKP:n neuvosto päätti, että PEPP-ohjelman mukaisesti hankittujen omaisuuserien erääntyessä takaisin maksettava pääoma sijoitetaan kokonaisuudessaan uudelleen ainakin vuoden 2022 loppuun saakka ja että PEPP-arvopaperisalkun jatkossa vähitellen pienentyessä sitä hallinnoidaan lisäksi joka tapauksessa siten, että rahapolitiikka pysyy asianmukaisesti mitoitettuna.
                  
               
                     (6)
                  
                  
                     Päätös (EU) 2020/440 (EKP/2020/17) olisi näin ollen muutettava vastaavasti,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Muutokset päätökseen (EU) 2020/440 (EKP/2020/17)
            Muutetaan päätös (EU) 2020/440 (EKP/2020/17) seuraavasti:
            
                        1.
                     
                     
                        korvataan 1 artiklan 1 kohta seuraavasti:
                        
                           ”1.   Eurojärjestelmä perustaa tällä päätöksellä pandemiaan liittyvässä poikkeustilanteessa toteutettavan väliaikaisen osto-ohjelman (PEPP-ohjelma) erilliseksi omaisuuserien osto-ohjelmaksi. PEPP-ohjelman kokonaiskehys on yhteensä 1 350 miljardia euroa. PEPP-ohjelmassa hankittujen omaisuuserien erääntyessä takaisin maksettava pääoma sijoitetaan uudelleen ostamalla hyväksyttyjä jälkimarkkinakelpoisia velkapapereita ainakin vuoden 2022 loppuun saakka. Erääntyvistä PEPP-arvopapereista luovutaan joka tapauksessa jatkossa vähin erin niin, että rahapolitiikka pysyy asianmukaisesti mitoitettuna.”;
                        
                     
                  
                        2.
                     
                     
                        korvataan 5 artiklan 3 kohta seuraavasti:
                        
                           ”3.   EKP:n neuvosto siirtää EKP:n johtokunnalle toimivallan määrittää PEPP-ohjelman mukaisten kuukausittaisten ostojen asianmukainen tahti ja koostumus PEPP-ohjelman kehykselle varatun 1 350 miljardin euron kokonaismäärän puitteissa. Erityisesti PEPP-ohjelman mukaisten ostojen kohdentumista voidaan muuttaa, jotta ajan kuluessa sallitaan ostovirtojen jakautumisen vaihtelut omaisuuslajien kesken ja maiden välillä.”.
                        
                     
                  
         
            2 artikla
            Loppusäännös
            Tämä päätös tulee voimaan neljäntenä päivänä sen jälkeen, kun se on julkaistu Euroopan unionin virallisessa lehdessä.
            
         
         
            Tehty Frankfurt am Mainissa, 28 päivänä heinäkuuta 2020.
            
               
                  EKP:n puheenjohtaja
               
               Christine LAGARDE
            
         
         
            (1)  Euroopan keskuspankin päätös (EU) 2020/440, annettu 24 päivänä maaliskuuta 2020, pandemiaan liittyvässä poikkeustilanteessa toteutettavasta väliaikaisesta osto-ohjelmasta (EKP/2020/17) (EUVL L 91, 25.3.2020, s. 1).